**Iskolai Közösségi Szolgálat**

*Egy egészséges társadalomban nem hagyják magukra a bajba jutottakat, azonban a segítségnyújtást, csakúgy, mint az együttélés más szabályait, tanulni kell. Az iskolai oktatás célja nem csak az ismeretek átadása, hanem a nevelés is. Minél fiatalabb korban tudatosítani kell a gyermekekben, fiatalokban, hogy nem önálló szigetekként élünk a világban, hanem egy közösség tagjai vagyunk, ezáltal felelősséggel tartozunk egymásért, a közösségért.*

Közösségi szolgálat: **szociális, környezetvédelmi, a tanuló helyi közösségének javát szolgáló, szervezett keretek között folytatott, anyagi érdektől független, egyéni vagy csoportos tevékenység és annak pedagógiai feldolgozása.** *(2011. évi CXC. törvény a nemzeti köznevelésről)*

Az iskolai közösségi szolgálat **teljesítése az érettségi megkezdésének előfeltétele**.

A középiskolás tanuló **50 óra** önzetlen segítségnyújtásban vesz részt egyénileg vagy csoportosan, tevőlegesen segítve személyeket vagy társadalmi csoportokat, tevékenységeket. A tevékenység maximum 5 órás felkészítésből, minimum 40 óra tevékenységből és maximum 5 óra pedagógiai feldolgozásból áll. Az arányok változhatnak a tevékenység óraszámának növelésével, amennyiben nincs szükség 5 óra felkészítésre és/vagy 5 óra pedagógiai feldolgozásra. Ez tevékenységtől függhet.

A közösségi szolgálat keretei között

* egészségügyi,
* szociális és jótékonysági,
* oktatási,
* kulturális és közösségi,
* környezet- és természetvédelemi,
* katasztrófavédelmi,
* óvodás korú, sajátos nevelési igényű gyermekekkel, tanulókkal, az idős emberekkel közös sport- és szabadidős,
* egyes rendőrségi feladatok ellátására létrehozott szerveknél bűn- és baleset-megelőzési

területen folytatható tevékenység. *(A nevelési-oktatási intézmények működéséről és a köznevelési intézmények névhasználatáról szóló 20/2012. (VIII.31.) EMMI rendelet)*

Az iskolai közösségi szolgálat program keretében fogadó intézmény lehet:

* állami,
* önkormányzati,
* civil,
* nonprofit szervezet,
* a lelkiismereti és vallásszabadság jogáról, valamint az egyházak, vallásfelekezetek és vallási közösségek jogállásáról szóló törvény hatálya alá tartozó szervezet,
* középiskola magánszeméllyel kötött megállapodása alapján magánszemély,
* saját intézmény.

A közösségi szolgálat végzésének főbb szabályai

* A közösségi szolgálat teljesítése körében **egy órán hatvan perc közösségi szolgálati idő értendő**.
* A helyszínre utazás és a helyszínről hazautazás ideje nem számítható be a teljesítésbe.
* A közösségi szolgálat **tanítási napokon alkalmanként legkevesebb egy, legfeljebb háromórás időkeretben**, **nem tanítási napokon legkevesebb egy, legfeljebb ötórás időkeretben** végezhető.
* **A közösségi szolgálat során a tanuló naplót köteles vezetni**, amelyben rögzíti, hogy mikor, hol, milyen időkeretben és milyen tevékenységet folytatott.

Az iskolai közösségi szolgálat dokumentációja a következő elemekből áll:

* jelentkezési lap, szülői hozzájáruló nyilatkozattal,
* a tanuló közösségi szolgálati naplója,
* az osztálynaplóban, (papír alapú vagy elektronikus naplóban) a bizonyítványban és a
* törzslapon a közösségi szolgálat teljesítésének vezetése,
* az iskolán kívüli külső szervezet és közreműködő mentor bevonásakor az iskola és a
* felek együttműködési megállapodása,
* a tanulói jogviszony tanév közbeni megszűnésekor az iskolai közösségi szolgálat
* teljesítéséről igazolás kiállítása,
* a dokumentáció rendjének megállapítása az iratkezelési szabályzatban.

FONTOS:

* A tizennyolcadik életévét be nem töltött személy, illetve a korlátozottan cselekvőképes nagykorú személy olyan közérdekű önkéntes tevékenységet folytathat, amely megfelel életkorának, testi, értelmi és erkölcsi fejlettségének, illetve képességeinek, valamint amely nem veszélyezteti egészségét, fejlődését és tankötelezettségének teljesítését. A tizennyolcadik életévét be nem töltött önkéntes közérdekű önkéntes tevékenységet 20 óra és 6 óra között nem végezhet.
* A tizennyolcadik életévét be nem töltött önkéntes részére a közérdekű önkéntes tevékenység befejezése és másnapi megkezdése között legalább tizennégy óra pihenőidőt kell biztosítani.
* 18 éves kor alatt 14 óra pihenőidőt kell két nap között biztosítani,
* 16 éves kor alatt naponta 3, hetente 12 órát tevékenykedhet,
* 16-18 éves kor között napi 4 és fél, heti 18 órát tevékenykedhet a tanuló.
* A közösségi szolgálat a tanulók lakókörnyezetében, vagy az iskolaszékhelyén, feladat-ellátási helyén, de legfeljebb 30 kilométeres körzeten belül szervezhető meg.
* A tizenhatodik életévét betöltött, de tizennyolcadik életévét be nem töltött önkéntes által a közérdekű önkéntes tevékenységre fordítható idő nem haladhatja meg a napi négy és fél órát és a heti tizennyolc órát.